N á v r h

Z á k o n 

z ..... 2001,

ktorým sa mení a dopĺňa zákon Slovenskej národnej rady č. 132/1990 Zb.o advokácii v znení zákona č. 302/1999 Z. z. a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov

	Národná rada Slovenskej republiky sa uzniesla na tomto zákone:

Čl. I

	Zákon Slovenskej národnej rady č. 132/1990 Zb. o advokácii v znení zákona č. 302/1999 Z.z. sa mení a dopĺňa takto:

1.	 Slová “poskytovanie právnej pomoci” vo všetkých tvaroch sa v celom texte zákona nahrádzajú slovami “poskytovanie právnych služieb” v príslušnom tvare.

2.	 Slovo “pracovníci” vo všetkých tvaroch sa v celom texte zákona nahrádza slovom “zamestnanci” v príslušnom tvare.

3.	 Slovo “kárny” vo všetkých tvaroch sa v celom texte zákona nahrádza slovom “disciplinárny” v príslušnom tvare.

4.	§ 1 znie:
“ § 1

	(1) Advokácia pomáha uskutočňovať ústavné právo fyzických osôb na obhajobu a chrániť ostatné práva a záujmy fyzických osôb a právnických osôb (ďalej len “klient”) v súlade s ústavou a zákonmi.
	(2) Výkonom advokácie je zastupovanie v konaní pred súdmi, štátnymi orgánmi a inými právnymi subjektami, obhajoba v trestných veciach, poskytovanie právnych rád, spisovanie listín o právnych úkonoch, spracúvanie právnych rozborov, správa majetku a ďalšie formy právneho poradenstva a právnej pomoci, ak sú vykonávané za odmenu (ďalej len “právne služby”).
	(3) Advokáti poskytujú právne služby  vo všetkých veciach za podmienok ustanovených týmto zákonom a spôsobom v ňom uvedeným. Iné služby advokáti poskytujú v súlade s osobitnými predpismi.
	(4) Ustanovením odseku 2 nie je dotknuté oprávnenie 
a)	notárov, patentových zástupcov, daňových poradcov a súdnych exekútorov, prípadne ďalších osôb, ktorým osobitný zákon poskytovanie právnych služieb umožňuje, 1)
b)	zamestnanca právnickej osoby alebo fyzickej osoby poskytovať právne služby osobe, u ktorej je v pracovnom pomere alebo obdobnom pracovnom vzťahu, ak je poskytovanie právnych služieb súčasťou povinností vyplývajúcich z tohto vzťahu,
c)	osoby, ktorá vykonáva správu majetku  podľa osobitných predpisov.1a)  
	(5) Advokát je pri poskytovaní právnych služieb nezávislý, je viazaný právnymi predpismi a v ich medziach príkazmi klienta.”.

Poznámky pod čiarou k odkazom 1 a 1a znejú :
“1) Napríklad zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov, zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov, zákon č. 237/1991 Zb. o patentových zástupcoch v znení neskorších predpisov a zákon Národnej rady Slovenskej republiky č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.

1a) Napríklad § 143a Občianskeho zákonníka .”
 
Doterajšie odkazy 1) až 1b) sa označujú ako odkazy 1b) až 1d).

5.	§ 3 znie:
“§ 3

(1) Komora zapíše do zoznamu advokátov na písomnú žiadosť do dvoch mesiacov odo dňa jej obdržania toho, kto 
a)	je plne spôsobilý na právne úkony, 
b)	získal vysokoškolské vzdelanie v magisterskom štúdiu v študijnom odbore právo na právnickej fakulte vysokej školy v Slovenskej republike alebo má doklad o nostrifikácii právnického vzdelania na vysokej škole v zahraničí  1b) , 
c)	vykonal najmenej trojročnú prax ako advokátsky koncipient, 
d)	zložil advokátsku skúšku,
e)	je bezúhonný; za bezúhonného sa nepovažuje ten, u koho sú odôvodnené pochybnosti o dodržaní podmienok ustanovených týmto zákonom na výkon advokácie (§ 13),
f) nemá právoplatne uložené disciplinárne opatrenie vyčiarknutia zo zoznamu advokátov [§ 24 ods.2 písm. e)] a ak mu toto opatrenie bolo uložené, uplynul už čas jeho trvania,
g)	v čase zápisu nie je v pracovnom pomere alebo obdobnom pracovnom vzťahu a nevykonáva inú zárobkovú činnosť na území Slovenskej republiky s výnimkou pedagogickej, publicistickej, literárnej, vedeckej, umeleckej a inej činnosti, ktorá svojím rozsahom nemôže ohroziť výkon advokátskeho povolania a nevykonáva ani činnosť, ktorá je nezlučiteľná s povahou a etickými princípmi advokátskeho povolania,
h)	splní povinnosti uložené advokátovi v ustanoveniach § 10 ods. 3, § 22 a 23 ods.1,
i)	po splnení podmienok podľa písmen a) až h), zložil do rúk predsedu Komory tento sľub: “ Sľubujem na svoje svedomie a česť, že budem dodržiavať ústavu, zákony a ostatné právne predpisy, stavovské predpisy, etiku advokátskeho povolania a chrániť  ľudské práva, svedomito plniť povinnosti advokáta a zachovávať mlčanlivosť o všetkých skutočnostiach, o ktorých sa dozviem v súvislosti s výkonom svojho povolania.
(2) Komora zapíše do dvoch mesiacov odo dňa doručenia písomnej žiadosti a po zložení sľubu do zoznamu advokátov tiež profesorov a docentov vysokých škôl v odbore právo, ktorí preukážu, že splnili podmienky podľa  odseku 1 písm. a), b), e) a h).”.

6.	§ 4 sa vypúšťa.

7.	§ 5 znie:
“§ 5

	(1) Komora môže uznať za advokátsku skúšku tiež justičnú, prokurátorskú, notársku alebo inú právnu skúšku vykonanú na území Slovenskej republiky.
	(2) Komora môže uznať za prax advokátskeho koncipienta aj prax sudcu, prokurátora, notára, justičného čakateľa, právneho čakateľa prokuratúry, notárskeho kandidáta a notárskeho koncipienta alebo inú  právnu prax.
	(3) Komora umožní do deviatich mesiacov od doručenia písomnej žiadosti vykonať advokátsku skúšku každému, kto spĺňa podmienky podľa  § 3 ods. 1 písm. a), b), e), zaplatil poplatok za skúšku vo výške určenej predsedníctvom Komory a preukáže, že najneskôr k termínu advokátskej skúšky určenému Komorou vykonal prax podľa § 3 ods. 1 písm. c).
	(4) Komora umožní zloženie sľubu a zápis do zoznamu advokátov do dvoch mesiacov od doručenia písomnej žiadosti o zloženie sľubu a o zápis do zoznamu advokátov každému, kto preukáže, že spĺňa podmienky podľa § 3 ods. 1 písm. a) až h) alebo § 3 ods. 2.”.

8.	V § 6 ods. 1 písmeno d) znie:
	“d) kto bol  právoplatne odsúdený za úmyselný trestný čin v súvislosti s výkonom advokácie,”.

9.	§ 6 ods. 1 sa dopĺňa písmenami f) a g), ktoré znejú:
“f) kto je v omeškaní so zaplatením  príspevku na činnosť Komory o viac ako šesť mesiacov a príspevok nezaplatil ani do jedného mesiaca po tom, čo ho Komora vyzvala s poučením o následkoch nezaplatenia,
g) kto bol zapísaný do zoznamu advokátov, hoci nespĺňal niektorú z podmienok na zapísanie do zoznamu advokátov podľa tohto zákona.”.

10.	§ 6 odsek 2 znie:
	“(2)  Komora môže vyčiarknuť zo zoznamu advokátov toho,
a)	kto bol právoplatne odsúdený za trestný čin, s výnimkou trestného činu podľa odseku 1 písm. d),
b)	komu bol právoplatne vyhlásený konkurz, povolené vyrovnanie alebo zamietnutý návrh na vyhlásenie konkurzu  pre nedostatok majetku alebo kto je spoločníkom právnickej osoby, ktorá vznikla na spoločný výkon advokácie a bol voči nej právoplatne vyhlásený konkurz, povolené vyrovnanie alebo bol zamietnutý návrh na vyhlásenie konkurzu pre nedostatok majetku, ak v dôsledku týchto skutočností bola ohrozená dôvera, že bude riadne vykonávať advokáciu (§ 13).”. 

11.	§ 7 znie:
“ § 7

	(1) Komora pozastaví výkon advokácie tomu,
a)	komu po zapísaní do zoznamu advokátov nezanikol alebo vznikol pracovný pomer alebo obdobný pracovný vzťah na území Slovenskej republiky, s výnimkou pracovného pomeru vysokoškolského učiteľa alebo kto začal vykonávať činnosť, ktorá svojím rozsahom môže ohroziť výkon advokácie alebo činnosť, ktorá nie je zlučiteľná s povahou a etickými princípmi advokátskeho povolania,
b)	kto nastúpil do výkonu trestu odňatia slobody, bol vzatý do väzby alebo u koho trvá výkon trestu zákazu činnosti vykonávať advokáciu alebo mu bolo uložené disciplinárne opatrenie pozastavenia výkonu advokácie uloženého podľa tohto zákona,
c)	kto podal písomnú žiadosť na pozastavenie výkonu advokácie a preukáže, že si ustanovil za seba zástupcu podľa § 12.
	(2) Komora môže pozastaviť výkon advokácie tomu, 
a)	proti komu sa začalo konanie o pozbavenie alebo obmedzenie spôsobilosti na právne úkony, a to až do právoplatného skončenia veci,
b)	proti komu sa začalo trestné stíhanie za úmyselný trestný čin alebo za trestný čin súvisiaci s výkonom advokácie a to až do právoplatného skončenia veci,
c)	voči komu, bol právoplatne vyhlásený konkurz, povolené vyrovnanie alebo zamietnutý návrh na vyhlásenie konkurzu preto, že jeho majetok nepostačuje na zaplatenie nákladov konkurzu dňom, ku ktorému nastali účinky vyhlásenia konkurzu alebo povolenia vyrovnania alebo dňom, keď sa stalo vykonateľným rozhodnutie o zamietnutí návrhu na vyhlásenie konkurzu,
d)	kto je spoločníkom právnickej osoby zriadenej na výkon advokácie, na ktorú bol právoplatne vyhlásený konkurz, povolené vyrovnanie alebo zamietnutý návrh na vyhlásenie konkurzu preto, že jej majetok nepostačuje na zaplatenie nákladov konkurzu dňom, ku ktorému nastali účinky vyhlásenia konkurzu alebo povolenia vyrovnania alebo dňom, keď sa stalo vykonateľným rozhodnutie o zamietnutí návrhu na vyhlásenie konkurzu,
e)	kto koná v rozpore s § 13 ods. 2 tohto zákona.”.

12.	 Za § 7 sa vkladá § 7a, ktorý znie:
“§ 7a

	(1) Počas pozastavenia výkonu advokácie
a)	advokát nie je oprávnený poskytovať právne služby podľa tohto zákona,
b)	zaniká členstvo advokáta v orgánoch Komory podľa § 33 ods. 4 písm. b) až d),
c)	advokát nemôže byť volený do orgánov Komory podľa § 33 ods. 4 písm. b) až  d).
	(2) Pozastavením výkonu advokácie
a)	nezaniká účasť advokáta v združení podľa § 11 alebo vo verejnej obchodnej spoločnosti podľa § 11a,
b)	nie je dotknutá povinnosť advokáta podľa § 22 ods. 1,
c)	nezaniká povinnosť advokáta vykonávať platby podľa § 23b ods. 1,
d)	nie je dotknutá právna zodpovednosť advokáta vrátane disciplinárneho previnenia, ku ktorému došlo v čase pozastavenia výkonu advokácie.”.

13.	§ 10 znie:
“§ 10

	(1) Advokát môže vykonávať advokáciu samostatne, v združení spolu s inými advokátmi alebo ako spoločník verejnej obchodnej spoločnosti.
	(2) Komora vedie zoznam združení a verejných obchodných spoločností vykonávajúcich advokáciu. Ustanovenia osobitných predpisov 1ba) nie sú tým dotknuté.
	(3) Advokát je povinný písomne bez zbytočného odkladu oznámiť Komore adresu sídla alebo spoločného sídla (§ 11 ods. 2) alebo sídla verejnej obchodnej spoločnosti (§ 11a), ktorej je spoločníkom. Sídlo musí byť na území Slovenskej republiky.
	(4) Pri výkone advokácie je advokát povinný používať označenie advokát.”.

Poznámka pod čiarou k odkazu 1ba znie :
“1ba) § 27 až 34 Obchodného zákonníka.”.

14.	Nadpis nad § 11 znie:
 “ Spoločný výkon advokácie”

15.	§ 11 znie:
                                                                “§ 11
Združenie

	(1) Pri spoločnom výkone advokácie v združení upravia si advokáti vzájomné právne vzťahy písomnou zmluvou. 1bb) Účastníkmi združenia môžu byť iba advokáti, ktorí advokáciu vykonávajú pod spoločným názvom. Podrobnosti určí stavovský predpis.
	(2) Advokáti, ktorí sú účastníkmi združenia, musia mať spoločné sídlo. Sídlo je doručovacím miestom písomností určených ktorémukoľvek účastníkovi združenia.
	(3) Advokát, ktorý je účastníkom združenia, nemôže súčasne vykonávať advokáciu samostatne, ani v inom združení, ani ako spoločník verejnej obchodnej spoločnosti. 
	(4) Ustanovenie odseku 3 neplatí, ak sa advokáti dohodnú na dočasnom poskytovaní právnych služieb v jednej alebo vo viacerých vopred vymedzených veciach.”.

Poznámka pod čiarou k odkazu 1bb znie :
“1bb) § 829 až 841 Občianskeho zákonníka.”.

16.	Za § 11 sa vkladá § 11a, ktorý vrátane nadpisu znie:

“ § 11a
Verejná obchodná spoločnosť

	(1) Advokáti môžu vykonávať advokáciu ako spoločníci verejnej obchodnej spoločnosti (ďalej len “spoločnosť”), ak predmetom jej podnikania je len výkon advokácie.
	(2) Advokáti vykonávajú advokáciu v mene a na účet spoločnosti. Ak výkon advokácie v mene spoločnosti nepripúšťajú v jednotlivých prípadoch osobitné predpisy1bc), vykonávajú advokáciu vo vlastnom mene a na účet spoločnosti.
	(3) Ako účastník právnych vzťahov založených poskytovaním právnych služieb v spoločnosti vystupuje voči klientovi a voči tretím osobám vždy spoločnosť. Tieto právne vzťahy, s výnimkami ustanovenými týmto zákonom, sa spravujú osobitnými predpismi. 1bd)
	(4) Na výkon advokácie v spoločnosti sa nevzťahuje osobitný predpis.1be) 
	(5) Ak zomrie spoločník a jeho smrťou spoločnosť nezaniká, môže sa dedič prihlásiť o svoju účasť v spoločnosti za podmienok ustanovených  osobitnými predpismi, 1bf) len keď je advokátom. Dedič sa prihlásením stáva spoločníkom .   Ak dedič nie je advokátom alebo advokát, ktorý je dedičom sa neprihlási o účasť v spoločnosti, má právo na vyplatenie vyrovnávacieho podielu podľa osobitného predpisu. 1bg)
	(6) Advokát, ktorý vykonáva advokáciu v spoločnosti, nemôže súčasne vykonávať advokáciu samostatne, v združení, ani ako spoločník inej spoločnosti; ustanovenie § 11 ods. 4 platí primerane. 
	(7) Ustanovenia § 13 až 23a sa primerane použijú aj na spoločnosť.”.

Poznámky pod čiarou k odkazom 1bc, 1bd, 1be a 1bf znejú : 
“1bc) Napríklad § 30 a 31 Občianskeho súdneho poriadku, § 38 až 40 Trestného poriadku.
1bd) Napríklad § 86 a 87, § 91 Obchodného zákonníka.
1be) § 85 druhá veta Obchodného zákonníka.
1bf) § 91 ods. 1 Obchodného zákonníka.
1bg) § 89 Obchodného zákonníka.”.
   
17.	 V § 12 sa vypúšťa odsek 3. Doterajší odsek 4 sa označuje ako odsek 3.

18.	 Za § 12 sa vkladá § 12a, ktorý znie:
“ § 12a

	(1) Ak bráni advokátovi, ktorý vykonáva advokáciu samostatne vo vykonávaní advokácie akákoľvek prekážka a ak neurobí iné opatrenia na ochranu práv alebo právom chránených záujmov svojich klientov, je povinný bez zbytočného odkladu, najneskôr do jedného mesiaca odo dňa, keď takáto prekážka vznikla, po dohode s iným advokátom ustanoviť ho za svojho zástupcu; o tom je povinný bezodkladne upovedomiť klientov. Ak advokát túto povinnosť nesplní, určí zástupcu Komora a podľa okolností prípadu určí aj výšku odmeny, ktorú je advokát povinný zástupcovi zaplatiť.
	(2) Ak sa zástupca advokáta určený Komorou podľa odseku 1 nedohodne s klientom na podmienkach poskytovania právnych služieb do jedného mesiaca odo dňa, keď sa klient o určení zástupcu dozvedel alebo ak neurobí klient v tejto lehote iné opatrenia, prechádzajú na zástupcu vo vzťahu ku klientovi práva a povinnosti zastupovaného advokáta vyplývajúce mu zo zmluvy o poskytovaní právnych služieb, vrátane práv a povinností vyplývajúcich zo zastupovania klienta v konaní pred súdmi alebo inými orgánmi a práva a povinnosti obhajcu v trestnom konaní. Platí to aj v prípade, ak advokáta určila Komora podľa § 15 ods. 3 alebo, ak bol ustanovený podľa osobitných právnych predpisov. Na žiadosť zástupcu, Komora tento prechod práv a povinností potvrdí.
	(3) Obsahom prechodu práv a  povinností podľa odseku 2 nie je povinnosť zastupujúceho advokáta nahradiť škodu podľa § 21 ods. 1, ani povinnosť vrátiť veci, vrátane peňažných prostriedkov, ktoré poskytol klient pôvodnému advokátovi, ak ich tento neodovzdal svojmu zástupcovi. Na zástupcu neprechádzajú ani ďalšie povinnosti a práva z pôvodného zmluvného vzťahu medzi advokátom a klientom, ak by bol zástupca v dôsledku ich prechodu voči tomuto advokátovi bezdôvodne zvýhodnený alebo znevýhodnený alebo, ak by splnenie týchto povinností nebolo možné od zástupcu spravodlivo požadovať.
	(4) Ak bol advokát, ktorý vykonával advokáciu samostatne, vyčiarknutý zo zoznamu advokátov a ak je to vzhľadom na okolnosti prípadu potrebné, urobí Komora nevyhnutné opatrenia na ochranu práv a právom chránených záujmov jeho klientov, najmä môže určiť iného advokáta ako zástupcu vyčiarknutého advokáta. Komora o prijatých opatreniach bezodkladne vyrozumie klientov. Ustanovenia odsekov 2 a 3 platia rovnako pre prechod práv medzi advokátom, ktorý bol vyčiarknutý zo zoznamu advokátov a jeho zástupcom.
	(5) Ak advokát, ktorý vykonával advokáciu samostatne zomrie, ustanoví zástupcu zomretého advokáta súd podľa osobitných predpisov na návrh Komory. Ak s tým ustanovený zástupca súhlasí, stane sa správcom tej časti majetku, ktorú zomretý advokát používal na výkon advokácie.
(6) Ustanoveniami odsekov 4 a 5 nie je dotknuté právo súdu na ustanovenie obhajcu v trestnom konaní.”.

19.	§ 13 znie:
“ § 13

	(1) Advokát je povinný pri výkone advokácie chrániť a presadzovať práva a oprávnené záujmy klienta a spravovať sa jeho pokynmi. Ak sú pokyny klienta v rozpore s ústavou, všeobecne záväzným právnym predpisom alebo stavovským predpisom, nie je nimi viazaný. O tom klienta vhodným spôsobom poučí.
	(2) Advokát je pri výkone advokácie povinný konať čestne a svedomito, dôsledne využívať všetky právne prostriedky a uplatňovať v záujme klienta všetko, čo podľa svojho presvedčenia pokladá za prospešné. Pritom dbá na účelnosť a hospodárnosť poskytovaných právnych služieb.
	(3) Advokát postupuje pri výkone advokácie tak, aby neznižoval dôstojnosť advokátskeho stavu. V záujme toho je povinný dodržiavať pravidlá profesijnej etiky a iné pravidlá, ktoré určuje stavovský predpis.”.

20.	Doterajší text § 14 sa označuje ako odsek 1 a dopĺňa sa odsekom 2, ktorý znie:
“(2) V medziach ustanovených medzinárodnými zmluvami, ktorými je Slovenská republika viazaná, a v súlade s podmienkami podľa tohoto zákona je advokát oprávnený vykonávať advokáciu aj mimo územia Slovenskej republiky.”.

21.	V § 15 odseky 2 a 3 znejú:
“(2) Advokát je oprávnený odmietnuť poskytovanie právnych služieb, ak nebol podľa osobitných predpisov na zastupovanie ustanovený 1c) alebo určený podľa odseku 3; ustanovenie §16 nie je tým dotknuté.
(3) Ak sa niekto nemôže poskytnutia právnych služieb podľa tohto zákona domôcť, je oprávnený požiadať Komoru, aby mu určila advokáta. Ak tomu nebránia dôvody uvedené v § 16, je advokát určený Komorou povinný poskytnúť právne služby za podmienok ňou určených.”.

Poznámka pod čiarou k odkazu 1c znie :
“1c) Napríklad § 31 ods. 2 Občianskeho súdneho poriadku, 
§ 38 až 40 Trestného poriadku.”.

22.	§ 16 znie:
“ § 16

Advokát je povinný odmietnuť poskytnutie právnych služieb, ak
a)	v tej istej veci alebo vo veci s ňou súvisiacej poskytol právne služby inému, ktorého záujmy sú v rozpore so záujmami toho,  kto o poskytnutie právnych služieb žiada,
b)	sú záujmy advokáta alebo osôb jemu blízkych 2) v rozpore so záujmami osoby, ktorej by sa právne služby mali poskytnúť,
c)	protistranu zastupuje advokát, s ktorým vykonáva advokáciu spoločne,
d)	by informácia, ktorú má o inom klientovi alebo o bývalom klientovi mohla toho, kto o poskytnutie právnych služieb žiada, neoprávnene zvýhodniť,
e)	vzhľadom na pracovnú zaťaženosť alebo dlhodobú neprítomnosť nemôže riadne chrániť a presadzovať práva a oprávnené záujmy klienta.”.

Poznámka pod čiarou k odkazu 2 znie :
“2) § 116 Občianskeho zákonníka”

23.	§ 17 znie:
“ § 17

	(1) Advokát je oprávnený od zmluvy o poskytovaní právnych služieb odstúpiť len zo závažných dôvodov, najmä ak sa narušila nevyhnutná dôvera medzi ním a klientom. Advokát tak postupuje vždy, ak dodatočne zistí dôvody uvedené v §16.
	(2) Advokát je oprávnený od zmluvy o poskytovaní právnych služieb odstúpiť, ak klient napriek poučeniu advokátom trvá, aby advokát postupoval podľa jeho pokynu (§ 13 ods.1).
	(3) Advokát je oprávnený od zmluvy o poskytovaní právnych služieb odstúpiť tiež vtedy, ak klient neposkytne primeraný preddavok alebo primerané doplnenie poskytnutého preddavku na odmenu, hoci bol o to písomne požiadaný; to neplatí vo veciach poskytovania bezplatnej právnej pomoci alebo ak je úradne ustanovený.
	(4) Odstúpením od zmluvy o poskytovaní právnych služieb podľa odsekov 1 až 3 sa zmluva o poskytovaní právnych služieb zrušuje okamihom, keď prejav vôle odstúpiť od nej dôjde klientovi.
	(5) Advokát je povinný do 15 dní od doručenia oznámenia klientovi o odstúpení od zmluvy o poskytovaní právnych služieb v zastupovanej veci vykonať všetky neodkladné úkony, ak klient neurobí iné opatrenia. To neplatí, ak klient oznámi advokátovi, že na splnení tejto povinnosti netrvá.”. 

24.	§ 18 znie:
“§18

	(1) Advokát je povinný zachovávať mlčanlivosť o všetkých skutočnostiach, o ktorých sa dozvedel v súvislosti s poskytovaním právnych služieb.
	(2) Pozbaviť advokáta povinnosti zachovávať mlčanlivosť  môže klient a po smrti či zániku klienta iba jeho právny nástupca. Ak má klient viac právnych nástupcov, na účinné pozbavenie advokáta povinnosti zachovávať mlčanlivosť sa vyžaduje zhodný prejav vôle všetkých právnych nástupcov klienta.
	(3) Advokát je povinný zachovávať mlčanlivosť aj v prípade, ak ho klient alebo všetci jeho právni nástupcovia pozbavia tejto povinnosti, ak usúdi, že pozbavenie povinnosti zachovávať  mlčanlivosť  je v neprospech klienta. 
	(4) Advokát nemá povinnosť zachovávať mlčanlivosť voči osobe, ktorú poveruje vykonaním jednotlivých úkonov právnych služieb, ak je táto osoba sama povinná zachovávať mlčanlivosť podľa osobitného predpisu. 2a)
	(5) Advokát nemá povinnosť zachovávať mlčanlivosť v konaní pred súdom alebo iným orgánom, ak je predmetom konania spor medzi ním a klientom alebo jeho právnym nástupcom.
	(6) Povinnosťou zachovávať mlčanlivosť advokáta nie sú dotknuté povinnosti ustanovené osobitnými predpismi 2b), avšak aj v tomto konaní je advokát viazaný povinnosťou zachovávať mlčanlivosť o totožnosti klienta ako aj o povahe veci, v ktorej právne služby poskytol alebo poskytuje.
	(7) Advokát sa nemôže dovolávať povinnosti zachovávať mlčanlivosť v disciplinárnom konaní podľa tohto zákona. Podrobnosti určí disciplinárny poriadok Komory.
	(8) Povinnosť zachovávať mlčanlivosť trvá aj počas pozastavenia výkonu advokácie, ako aj po vyčiarknutí advokáta zo zoznamu advokátov.
	(9) Povinnosť zachovávať mlčanlivosť sa rovnako vzťahuje na 
a)	zamestnancov advokáta alebo spoločnosti,
b)	iné osoby, ktoré sa v tejto súvislosti podieľajú na poskytovaní právnych služieb,
c)	členov orgánov Komory a jej zamestnancov.
	(10) Povinnosť zachovávať mlčanlivosť  sa nevzťahuje na prípad, ak ide o zákonom uloženú povinnosť prekaziť spáchanie trestného činu.”.

Poznámky pod čiarou k odkazom 2a a 2b znejú :
“2a) Napríklad zákon č. 18/1996 Z. z. o cenách v znení zákona č. 196/2000 Z. z. , Zákonník práce, zákon č. 24/1991 Zb. o poisťovníctve.
2b) Napríklad zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov.”.

25.	V § 19 ods. 3 sa na konci vkladá táto veta: 
“Podrobnosti o výške odmeny advokátov a spôsobe jej určenia, o podmienkach na poskytnutie právnej pomoci v mimosúdnom konaní za zníženú odmenu alebo bezplatne, o podmienkach poskytovania právnych služieb za zníženú odmenu alebo bezplatne upravuje osobitný predpis 3) a vykonávací predpis.3a)”. 

Poznámky pod čiarou k odkazom 3 a 3a znejú :
“3) Napríklad § 30 a 138 Občianskeho súdneho poriadku.
3a) Vyhláška Ministerstva spravodlivosti Slovenskej republiky č. 240/1990 Zb. o odmenách a náhradách advokátov za poskytovanie právnej pomoci v znení vyhlášky Ministerstva spravodlivosti Slovenskej republiky č. 44 /1991 Zb.”.

26.	§ 20 znie:
“§ 20

Ak bol advokát ustanovený z úradnej moci, odmenu za poskytovanie právnych služieb, náhradu hotových výdavkov a náhradu za stratu času mu uhradí štát. Na podmienky úhrady sa vzťahuje osobitný predpis3b).”.

Poznámka pod čiarou k odkazu 3b znie :
“3b) Napríklad  § 100 Občianskeho zákonníka.”.

27.	§ 22 znie:
“ § 22

	(1) Advokát je pri zápise do zoznamu advokátov (§ 3) povinný preukázať Komore poistnú zmluvu o poistení svojej zodpovednosti za škodu z výkonu povolania, pričom takéto poistenie musí trvať počas celého času výkonu advokácie.
	(2) Komora môže uzatvoriť poistnú zmluvu o poistení zodpovednosti za škodu z výkonu povolania v prospech advokátov zapísaných v zozname vedenom Komorou. Ak advokát súhlasí s hromadným poistením zodpovednosti za škodu, jeho povinnosť preukázať Komore individuálnu poistnú zmluvu podľa odseku 1 zaniká. Udelený súhlas s hromadnou poistnou zmluvou môže advokát neskôr účinne odvolať len pod podmienkou, ak súčasne splní povinnosť podľa odseku 1.
	(3) Ak advokát súhlasí s poistením svojej zodpovednosti za škodu v rámci hromadnej poistnej zmluvy uzavretej Komorou, je povinný platiť Komore poistné vo výške a spôsobom dohodnutým v hromadnej poistnej zmluve alebo určeným rozhodnutím predsedníctva Komory.”.

28.	§ 23 znie:
“ § 23

	(1) Advokát je už pri zápise do zoznamu advokátov povinný oznámiť Komore spôsob, akým bude vykonávať advokáciu, ako aj ďalšie skutočnosti nevyhnutné na vedenie zoznamu advokátov, ktoré určí stavovský predpis Komory.
	(2) Advokát je povinný oznámiť Komore bez zbytočného odkladu každú zmenu sídla, spôsobu výkonu advokácie a iných skutočností požadovaných stavovským predpisom.
	(3) Advokát je povinný bez zbytočného odkladu oznámiť Komore všetky skutočnosti, ktoré môžu byť dôvodom na pozastavenie výkonu advokácie alebo na vyčiarknutie zo zoznamu advokátov.
	(4) Advokát je na požiadanie Komory povinný bez zbytočného odkladu vyjadriť sa k obsahu sťažnosti alebo iného obdobného podania v rámci konania, ktoré proti nemu v súlade s týmto zákonom a stavovskými predpismi vedie Komora na podnet iného a poskytnúť jej potrebné vysvetlenie a požadovanú spisovú dokumentáciu.”. 

29.	Za § 23 sa vkladajú § 23a a  23b ktoré znejú:
“ § 23a

(1) Minister    spravodlivosti  Slovenskej   republiky  ( ďalej len "minister" )  je oprávnený  upozorniť  Komoru  na  prípad   porušenia pravidiel profesijnej etiky a iných pravidiel určených stavovským predpisom (§ 13). 
(2) Komora je povinná prerokovať podnet ministra do 30 dní a informovať ho písomne o svojom stanovisku a prijatých opatreniach. 

§23b

	(1) Advokát je povinný riadne a včas platiť príspevok na činnosť Komory a vykonávať ďalšie platby určené stavovským predpisom, uznesením Konferencie advokátov, prípadne predsedníctvom Komory v rámci jeho právomoci.
	(2) Povinnosti podľa odseku 1, ktoré mu vznikli počas výkonu advokácie, nezanikajú vyčiarknutím zo zoznamu advokátov. To neplatí, ak došlo k vyčiarknutiu zo zoznamu advokátov podľa § 6 ods. 1 písm. a) alebo písm. b).
	(3) Skôr, ako advokát začne proti inému advokátovi súdne alebo obdobné konanie vo veci súvisiacej s výkonom advokácie, je v záujme dodržania cti a vážnosti advokátskeho stavu povinný využiť zmierovacie konanie pred orgánmi Komory. To neplatí, ak aspoň jeden z účastníkov konania je tretia osoba, ktorá nie je advokátom. Podrobnejšiu úpravu zmierovacieho konania určí stavovský predpis.
	(4) Advokát je povinný viesť primeranú dokumentáciu o poskytovaní právnych služieb. Podrobnosti určí stavovský predpis.
	(5) Advokát alebo spoločnosť, ktorá zamestnáva advokátskeho koncipienta, sú povinní vytvárať také pracovné podmienky, ktoré advokátskemu koncipientovi umožnia riadnu prípravu na povolanie advokáta. Advokátskemu koncipientovi musí byť najmä umožnená účasť na školeniach usporiadaných Komorou, riadna príprava na advokátsku skúšku, ako aj samotná účasť na advokátskej skúške.”.

30.	Za § 23b sa vkladá nová tretia časť, ktorá vrátane nadpisu znie:
“TRETIA ČASŤ
Zahraničný advokát a medzinárodný advokát 

§ 23c
Na účely tohto zákona sa rozumie
a)	zahraničným advokátom občan členského štátu Európskej únie, ktorý je registrovaný ako advokát v príslušnej komore, a zapísaný v zozname advokátov vedenom Komorou alebo má vydaný osobitný preukaz podľa § 23g,
b)	medzinárodným advokátom osoba oprávnená poskytovať právne služby v práve štátu registrácie, v práve Európskej únie a v medzinárodnom práve, ktorá je registrovaná ako advokát v príslušnej komore a je zapísaná do zoznamu medzinárodných advokátov  vedeného Komorou,
c)	príslušnou komorou samosprávna stavovská organizácia so sídlom na území štátu registrácie alebo iný orgán štátnej moci, ktoré sú oprávnené udeliť profesijný titul,
d)	profesijným titulom zahraničného advokáta a medzinárodného advokáta profesijný titul používaný v štáte registrácie, v ktorom bol udelený v jazyku alebo v jednom z jazykov tohto štátu s označením príslušnej komory alebo s označením súdu, pred ktorým je oprávnený vystupovať podľa právnych predpisov tohto štátu,
e)	štátom registrácie členský štát Európskej únie; v prípade medzinárodného advokáta je štátom registrácie členský štát Medzinárodnej obchodnej organizácie, v ktorom je oprávnený poskytovať právne služby.

§ 23d

(1) Žiadateľa o zápis do zoznamu zahraničných advokátov, ktorý chce mať sídlo v Slovenskej republike, zapíše Komora do zoznamu advokátov na písomnú žiadosť do dvoch mesiacov po splnení podmienok podľa odseku 2 a po zložení predpísaného sľubu do rúk predsedu Komory.
(2) Žiadateľa o zápis do zoznamu zahraničných advokátov musí spĺňať podmienky podľa v § 3 ods. 1 písm. a), e) a g) a musí  preukázať, že 
a)	je oprávnený poskytovať právne služby na základe profesijného titulu udeleného príslušnou komorou v štáte registrácie,
b)	zložil advokátsku skúšku v štátnom jazyku,3c)
c)	je poistený za škodu zo zodpovednosti z výkonu povolania na území Slovenskej republiky, 
	(3) V žiadosti o zapísanie do zoznamu advokátov musí tiež uviesť,
a)	či v štáte registrácie poskytuje právne služby samostatne alebo spoločne a označiť právnu formu, v akej sa táto činnosť uskutočňuje, kto je spoločníkom právnickej osoby a či je oprávnený na výkon advokácie,
b)	sídlo a spôsob výkonu advokácie na území Slovenskej republiky.
     (4) Doklady podľa odseku 2 písm. a) a c) musia byť úradne overené a v čase ich predloženia nesmú byť staršie ako tri mesiace.
(5) Komora nezapíše žiadateľa do zoznamu advokátov, ak v členskom štáte Európskej únie vykonáva advokáciu prostredníctvom právnickej osoby, ktorej spoločníkmi alebo členmi sú aj fyzické osoby alebo právnické osoby, ktoré nemajú oprávnenie na výkon advokácie.
     (6) O zápise do zoznamu advokátov vydá Komora zahraničnému advokátovi osobitný preukaz, ktorým sa preukazuje pred súdmi a inými orgánmi na území Slovenskej republiky. O zamietavom rozhodnutí Komora žiadateľa písomne upovedomí s uvedením dôvodov, ktoré viedli k zamietnutiu žiadosti.
     (7) Na postavenie zahraničného advokáta, podmienky a rozsah poskytovania právnych služieb v Slovenskej republike sa vzťahujú ustanovenia tohto zákona a stavovských predpisov, ak sa neustanovuje inak. 

Poznámka pod čiarou k odkazu 3c znie :
“3c) Zákon Národnej rady Slovenskej republiky č. 270/1995 Z.z. o štátnom jazyku Slovenskej republiky v znení neskorších predpisov.”.

§ 23e

	(1) Komora umožní do šiestich mesiacov od doručenia písomnej žiadosti vykonať advokátsku skúšku žiadateľovi o zápis do zoznamu zahraničných advokátov, ktorý po zaplatení určeného poplatku spĺňa podmienku podľa  § 23b písm. a) tohto zákona.
	(2) K žiadosti o vykonanie advokátskej skúšky sa prikladá, okrem úradne overeného dokladu osvedčujúceho skutočnosť podľa § 23b písm. a), aj úradne overený doklad o štátnej príslušnosti a bezúhonnosti. Doklady nesmú byť v čase ich predloženia staršie ako tri mesiace .

§ 23f

	(1) Zahraničný advokát zapísaný v zozname advokátov Komory používa pri samostatnom výkone advokácie svoj profesijný titul. Ak je spoločníkom zahraničnej alebo tuzemskej právnickej osoby, pripája k profesijnému titulu aj obchodný názov právnickej osoby.
	(2) Zahraničný advokát nemôže byť volený do orgánov stavovskej samosprávy.

§ 23g

	Komora zapíše do zoznamu advokátov (§ 23c ods. 1) aj žiadateľa o zápis do zoznamu zahraničných advokátov, ktorý preukáže najmenej trojročný výkon právnej praxe na území Slovenskej republiky v oblasti slovenského práva. Vykonanie zápisu je podmienené preukázaním úspešnej právnej praxe a jej výsledkov a preukázaním nevyhnutných znalostí štátneho jazyka;3c)  zloženie advokátskej skúšky sa nevyžaduje.
23h

	(1) Žiadateľovi o povolenie poskytovania služieb zahraničného advokáta, ktorý nechce mať sídlo na území Slovenskej republiky predsedníctvo Komory na jeho písomnú žiadosť vydá po splnení podmienok podľa odseku 2, do dvoch mesiacov  od podania žiadosti osobitný preukaz, oprávňujúci ho na poskytovanie právnych služieb na území Slovenskej republiky. Na žiadosť súdu alebo iného orgánu je povinný svoje oprávnenie na poskytovanie právnych služieb preukázať.
	(2) K žiadosti o vydanie osobitného preukazu prikladá úradne overené doklady osvedčujúce skutočnosti podľa § 23c ods. 2 písm. a), c), doklad o štátnej príslušnosti a ak bude zastupovať pred súdom alebo iným orgánom aj doklad o  spolupráci s tuzemským advokátom, označenie osoby s pobytom na území Slovenskej republiky na doručovanie písomností a preukázaním nevyhnutných znalostí štátneho jazyka3c). Doklady nesmú byť v čase ich predloženia staršie ako tri mesiace .
	(3) O zamietnutí žiadosti a jeho dôvodoch ho Komora písomne upovedomí.
	(4) Komora môže odňať osobitný preukaz tomu, kto pri poskytovaní právnych služieb postupuje v rozpore s ustanoveniami tohto zákona alebo stavovských predpisov. O dôvodoch odňatia bude písomne upovedomený.

§ 23i

	(1) Ak u zahraničného advokáta dôjde k pozastaveniu alebo zániku oprávnenia v štáte registrácie alebo v inom členskom štáte Európskej únie, pozastaví mu Komora výkon advokácie v Slovenskej republike alebo ho zo zoznamu advokátov vyčiarkne, prípadne mu odníme osobitný preukaz. Rovnako sa postupuje v prípade vzniku skutočností podľa § 6 a 7 tohto zákona. Ustanovenie § 9 nie je týmto dotknuté.
	(2) Komora pred začatím disciplinárneho konania informuje príslušnú komoru  o disciplinárnom konaní proti zahraničnému advokátovi so stručným opisom skutku, ktorý je predmetom tohto konania. Príslušná komora je oprávnená predkladať návrhy a odporúčania predsedníctvu Komory ako odvolaciemu orgánu.

§ 23j

	(1)  Pred vykonaním prvého zápisu zahraničného advokáta do zoznamu advokátov podľa § 23c alebo vydaním osobitného preukazu zahraničnému advokátovi podľa § 23g, zisťuje Komora u príslušnej komory, či sú odstránené všetky prekážky v štáte registrácie brániace advokátovi zo Slovenskej republiky poskytovať právne služby na území štátu registrácie v rozsahu a za podmienok ustanovených právom Európskej únie.
	(2) Ak sa zistí, že v niektorom z členských štátov Európskej únie sú prekážky, ktoré neumožňujú advokátovi zo Slovenskej republiky poskytovať právne služby na území tohto štátu v rozsahu a za podmienok ustanovených právom Európskej únie, môže Komora počas trvania týchto prekážok odoprieť 
a)	vykonanie zápisu zahraničného advokáta do zoznamu advokátov vedenom Komorou,
b)	vydanie osobitného preukazu zahraničnému advokátovi na dočasnú činnosť.
	(3) Pri vzniku skutočností podľa odseku 2, môže tiež Komora až do odvolania pozastaviť zahraničným advokátom poskytovanie právnych služieb na území Slovenskej republiky.”. 

§23k

 Výkonom činnosti medzinárodného advokáta je poskytovanie právnych rád, spisovanie listín o právnych úkonoch, spracúvanie právnych rozborov, ak sú vykonávané za odmenu.
	
§23l

(1) Žiadateľa o zápis do zoznamu medzinárodných advokátov, ktorý chce pôsobiť v Slovenskej republike, zapíše Komora do zoznamu medzinárodných advokátov  na jeho písomnú žiadosť do dvoch mesiacov po splnení podmienok podľa odseku 2 a po zložení predpísaného sľubu do rúk predsedu Komory.
(2) Žiadateľ o zápis do zoznamu medzinárodných advokátov musí spĺňať podmienky podľa § 3 ods. 1 písm. a), e) a g) a musí preukázať, že 
a)	je oprávnený poskytovať právne služby na základe profesijného titulu udeleného príslušnou komorou a tieto poskytoval  v štáte registrácie aspoň po dobu piatich rokov  ,
b)	je bezúhonný v štáte registrácie,
c)	pracoval tri roky pod odborným dohľadom medzinárodného advokáta s rovnakým štátom registrácie, ak taký nie je, tak preukazuje splnenie písm. a),b) a d) ,
d)	zloží na účet vedený Komorou sumu  500 000 Euro na krytie zodpovednosti za škodu spojenú s výkonom povolania na území Slovenskej republiky. 
(3) V žiadosti o zapísanie do zoznamu medzinárodných advokátov musí tiež uviesť,
a)	či v štáte registrácie poskytuje právne služby samostatne alebo spoločne a označiť právnu formu, v akej sa táto činnosť uskutočňuje, kto je spoločníkom právnickej osoby a či je oprávnený na výkon advokácie,
b)	sídlo a spôsob výkonu advokácie na území Slovenskej republiky.
(4) Doklady podľa odseku 2 písm. a) a c) musia byť úradne overené a v čase ich predloženia nesmú byť staršie ako tri mesiace.
(5) Komora nezapíše žiadateľa o zápis do zoznamu medzinárodných advokátov, ak v štáte registrácie poskytuje právnu pomoc prostredníctvom právnickej osoby, ktorej spoločníkmi alebo členmi sú aj fyzické osoby alebo právnické osoby, ktoré nemajú oprávnenie na poskytovanie právnej pomoci.
(6) O zápise do zoznamu medzinárodných advokátov vydá Komora medzinárodnému advokátovi osobitný preukaz, ktorým sa preukazuje pred súdmi a inými orgánmi na území Slovenskej republiky. O zamietavom rozhodnutí Komora žiadateľa písomne upovedomí s uvedením dôvodov, ktoré viedli k zamietnutiu žiadosti.
(7) Na postavenie medzinárodného advokáta, podmienky a rozsah poskytovania právnych služieb v Slovenskej republike sa primerane vzťahujú ustanovenia tohto zákona a stavovských predpisov, ak sa neustanovuje inak.

§23m

(1)Tvrdenie medzinárodného advokáta týkajúce sa právneho poriadku štátu registrácie pri zastupovaní v konaní pred súdom sa považujú za preukázané pokiaľ toto tvrdenie nie je spochybnené . 
(2)Medzinárodný advokát je povinný pri zastupovaní v konaní pred súdom uviesť všetky  dôležité časti právneho poriadku štátu registrácie, ktoré sa týkajú veci samej. Ak medzinárodný advokát uvedie pri zastupovaní v konaní pred súdom nepravdivé tvrdenia týkajúce sa právneho poriadku štátu registrácie  Komora ho vyčiarkne zo zoznamu medzinárodných advokátov.”.

	Doterajšia tretia až šiesta časť sa označuje ako štvrtá až siedma časť.
	
31.	§ 24 znie:
“ § 24
(1) Disciplinárnym previnením  advokáta a advokátskeho koncipienta je závažné alebo opätovné porušenie povinnosti vyplývajúcich z tohto zákona alebo stavovského predpisu.
(2) Advokátovi alebo advokátskemu koncipientovi možno za disciplinárne previnenie uložiť niektoré z týchto disciplinárnych opatrení
a)	písomné napomenutie,
b)	verejné napomenutie,
c)	peňažnú pokutu až do výšky stonásobku minimálnej mesačnej mzdy určenej osobitným predpisom, 3d)
d)	pozastavenie výkonu advokácie uložené na dobu od šesť mesiacov do troch rokov,
e)	vyčiarknutie zo zoznamu advokátov alebo advokátskych koncipientov až na päť rokov.
(3) Pokuta podľa odseku 2 písm. c) pripadá Komore.”.

Poznámka pod čiarou k odkazu 3d znie :
“3d) Zákon Národnej rady Slovenskej republiky č. 90/1996 Z.z. o minimálnej mzde v znení neskorších predpisov.”.

32.	 § 25 znie:
“ § 25

	(1) Disciplinárne konanie vykonáva trojčlenný disciplinárny senát, vymenovaný predsedom disciplinárnej komisie spomedzi jej členov.
	(2) Postup orgánov Komory pred začatím disciplinárneho konania a postup disciplinárnej komisie Komory po jeho začatí podrobnejšie upraví disciplinárny poriadok Komory. Zároveň upraví aj podmienky zastavenia, prerušenia alebo obnovy disciplinárneho konania, možnosti zrušenia právoplatného rozhodnutia disciplinárneho senátu predsedníctvom Komory, ak bolo vydané v rozpore so zákonom alebo stavovským predpisom a upraví aj podmienky na zahladenie disciplinárneho odsúdenia.
	(3) Advokát alebo advokátsky koncipient znášajú trovy, ktoré im vznikli ako účastníkom disciplinárneho konania. Komora preddavkuje trovy spojené s činnosťou disciplinárneho senátu vrátane trov spojených s vykonávaním dokazovania. 
	(4) Ak disciplinárny senát rozhodne, že disciplinárne obvinený advokát alebo advokátsky koncipient sa dopustili disciplinárneho previnenia, uloží im tiež povinnosť zaplatiť Komore paušálne trovy konania vo výške minimálnej mesačnej mzdy určenej osobitným predpisom 3d) v prípade advokáta a vo výške polovice minimálnej mesačnej mzdy v prípade advokátskeho koncipienta.
	(5) Rozhodnutie o uložení verejného napomenutia vykoná predseda príslušného disciplinárneho senátu uverejnením výroku rozhodnutia v periodiku vydávanom Komorou alebo iným vhodným spôsobom. 
	(6) Ak tento zákon alebo disciplinárny poriadok Komory priamo neupravujú niektoré postupy v disciplinárnom konaní alebo postavenie, práva a povinnosti účastníkov konania, sa primerane použijú ustanovenia osobitného predpisu 3e) .”.

Poznámka pod čiarou k odkazu 3e znie:
“ 3e) Trestný poriadok.”.

33.	§ 26 znie:
“§ 26

	(1) Disciplinárne konanie sa začína na návrh predsedu revíznej komisie. 
	(2) Návrh na začatie disciplinárneho konania možno podať do šiestich mesiacov odo dňa, keď sa predseda revíznej komisie dozvedel o disciplinárnom previnení, najneskoršie však do dvoch rokov odo dňa, keď došlo ku disciplinárnemu previneniu.
	(3) Disciplinárne obvinený advokát alebo advokátsky koncipient má právo brániť sa a vyjadrovať sa ku všetkým skutočnostiam, z ktorých je obvinený, má právo navrhovať dôkazy. Disciplinárne obvinený advokát alebo advokátsky koncipient si môže v disciplinárnom konaní zvoliť obhajcu spomedzi advokátov s výnimkou advokáta, ktorý je v tej istej veci disciplinárne obvinený.
	(4) Pre rozhodnutie v disciplinárnom konaní je určujúci skutkový a právny stav v čase, keď došlo ku disciplinárnemu previneniu. Neskoršia právna úprava sa použije vtedy, ak je pre disciplinárne obvineného advokáta alebo advokátskeho koncipienta priaznivejšia.
	(5) Písomné vyhotovenie rozhodnutia, ktorým sa disciplinárne konanie končí, musí obsahovať výrok, odôvodnenie a poučenie o opravnom prostriedku. Ak sa rozhodne, že disciplinárne obvinený advokát alebo advokátsky koncipient sa dopustili disciplinárneho previnenia, vyhotovenie rozhodnutia musí tiež obsahovať výrok o povinnosti zaplatiť Komore paušálne trovy konania do 15 dní od právoplatnosti rozhodnutia. Písomné vyhotovenie rozhodnutia sa musí doručiť účastníkom konania do vlastných rúk.”.

34.	§ 27 znie:
“ § 27

	(1) Proti rozhodnutiu disciplinárneho senátu, ktorým bolo advokátovi alebo advokátskemu koncipientovi uložené písomné napomenutie, verejné napomenutie alebo peňažná pokuta, môže advokát, advokátsky koncipient alebo predseda revíznej komisie podať do 15 dní odo dňa doručenia rozhodnutia odvolanie. Odvolanie sa podáva disciplinárnej komisii a má odkladný účinok.
	(2) Predseda revíznej komisie môže v lehote podľa odseku 1 podať odvolanie proti rozhodnutiu disciplinárneho senátu, ktorým bol disciplinárne obvinený advokát alebo advokátsky koncipient oslobodený alebo ktorým došlo k zastaveniu disciplinárneho konania. Rovnaké právo má aj v prípade, ak disciplinárny senát rozhodne, že disciplinárne obvinený advokát alebo advokátsky koncipient sa dopustil disciplinárneho previnenia, ale neuloží disciplinárne opatrenie.
	(3) O odvolaní rozhoduje predsedníctvo Komory, ktoré napadnuté rozhodnutie potvrdí, zmení alebo zruší. Ak predsedníctvo Komory napadnuté rozhodnutie zruší, vráti vec disciplinárnemu senátu na nové konanie. Disciplinárny senát je jeho právnym názorom viazaný. Disciplinárne obvinený advokát alebo advokátsky koncipient môže požiadať o preskúmanie právoplatného rozhodnutia o disciplinárnom opatrení súd podľa osobitného predpisu. 4)
	(4) Rozhodnutie disciplinárneho senátu, ktorým bolo uložené disciplinárne opatrenie vyčiarknutia zo zoznamu advokátov alebo advokátskych koncipientov alebo pozastavenie výkonu advokácie [§ 24 ods.2 písm. d) a e)], je preskúmateľné Najvyšším súdom Slovenskej republiky podľa osobitného predpisu.4) Návrh je oprávnený podať iba advokát alebo advokátsky koncipient, ktorého sa rozhodnutie týka.”.

Poznámka pod čiarou k odkazu 4 znie :
“4) § 244 až  250k Občianskeho súdneho poriadku.”.

35.	 V § 28 sa vypúšťajú odseky 2 a 3. Súčasne sa zrušuje označenie odseku 1.

36.	 § 29 znie:
“ § 29

	(1) Komora zapíše do zoznamu advokátskych koncipientov na návrh advokáta alebo spoločnosti do 15 dní toho, kto 
a)	je plne spôsobilý na právne úkony,
b)	získal vysokoškolské vzdelanie v magisterskom štúdiu, v študijnom odbore právo na právnickej fakulte vysokej školy v Slovenskej republike alebo má doklad o nostrifikácii právnického vzdelania získaného na vysokej škole v zahraničí1a), 
c)	je bezúhonný,
d)	je v pracovnom pomere s advokátom alebo so spoločnosťou, pričom nie je súčasne v pracovnom pomere alebo obdobnom pracovnoprávnom vzťahu s iným zamestnávateľom s výnimkou pedagogickej, publicistickej a vedeckej činnosti, ktorá svojim rozsahom nemôže ohroziť výkon praxe advokátskeho koncipienta.
(2) Deň, ku ktorému Komora zapíše advokátskeho koncipienta do zoznamu advokátskych koncipientov, nemôže predchádzať dňu vzniku jeho pracovného pomeru s advokátom alebo so spoločnosťou podľa odseku 1 písm. d).”.
37.	 V § 30 odsek 1 znie:
“(1) Ak sa pracovný pomer advokátskeho koncipienta uzatvorený s advokátom alebo spoločnosťou podľa § 29 ods. 1 písm. d) skončil, Komora ho vyčiarkne zo zoznamu advokátskych koncipientov ku dňu skončenia pracovného pomeru.”.

38.	 Doterajší text § 31 sa označuje ako odsek 1 a dopĺňa sa odsekmi 2 až 4, ktoré znejú:
“(2) Advokátsky koncipient vykonáva pod vedením a dohľadom advokáta alebo spoločnosti právnu prax, ktorej účelom je nadobudnúť vedomosti a osvojiť si skúsenosti potrebné na výkon advokácie. Počas tejto praxe je advokát oprávnený poveriť advokátskeho koncipienta vykonaním jednotlivých úkonov právnych služieb, ktoré advokátsky koncipient robí samostatne.
(3) Advokátsky koncipient je pri výkone právnej praxe povinný postupovať v súlade s týmto zákonom, stavovskými predpismi a pokynmi advokáta.
(4) Komora môže prispieť advokátovi alebo spoločnosti na výchovu advokátskeho koncipienta.”.

39.	 § 32 vrátane nadpisu znie:
“ § 32
Odborní a iní zamestnanci advokáta

	(1) Advokát má právo zamestnávať odborných a iných zamestnancov. Ich pracovné pomery sa spravujú pracovnoprávnymi predpismi.
(2) Advokát je oprávnený odborných a iných zamestnancov poveriť vykonaním jednotlivých úkonov právnych služieb, ktoré robia samostatne.”.

40.	§ 33 sa dopĺňa odsekom 5, ktorý znie:
“(5) Komora môže zriaďovať aj poradné orgány. Podrobnosti o zriadení a o činnosti poradných orgánov Komory určujú stavovské predpisy.”.

41.	V § 36 písmeno b) znie:
“(b) schvaľuje všetky stavovské predpisy Komory, ktorými sú najmä advokátsky poriadok, organizačný poriadok, rokovací poriadok, volebný poriadok a disciplinárny poriadok,”.

42.	V § 38 ods. 1 písmeno a) znie :
“a) určení zástupcu advokáta podľa § 12a ods.1,”.

43.	V § 38 ods. 1 písmeno c) znie :  “c) odvolaní podľa § 27 ods. 3,”.
44.	V § 38 ods. 2 písmeno b) znie :
“b) vedie zoznam advokátov, zoznam zahraničných advokátov, zoznam medzinárodných advokátov, zoznam združení a verejných obchodných spoločností vykonávajúcich advokáciu a zoznam advokátskych koncipientov, vykonáva v nich zápisy a oznamuje príslušnej komore zápis zahraničného advokáta alebo odopretie jeho zápisu do zoznamu advokátov Komory, ako aj ďalšie zmeny v jeho postavení v Slovenskej republike,”.

45.	V § 38 ods. 2 písmeno d) znie :
“d) schvaľuje skúšobný poriadok na advokátske skúšky, vymenúva členov skúšobných komisií z radov advokátov, prípadne sudcov, prokurátorov a ďalších odborníkov právnej praxe, ”.

46.	V § 38 ods. 2 sa za písmeno g) vkladá nové písmeno h), ktoré znie:
“h) spolupracuje s príslušnou komorou pri plnení povinností podľa tohto zákona,”.
	Doterajšie písmeno h) sa označuje ako písmeno i).

47.	V § 38 odsek 3 znie:
“(3) Predsedníctvo Komory volí a odvoláva zo svojich členov predsedu a podpredsedov Komory. Predseda zastupuje Komoru navonok a koná v jej mene vo všetkých veciach. Vydáva tiež neodkladné rozhodnutia v čase medzi zasadnutiami predsedníctva Komory a riadi zamestnancov Komory. Predseda Komory je povinný informovať predsedníctvo Komory na jeho najbližšom zasadnutí o  rozhodnutiach a opatreniach, ktoré urobil v čase medzi zasadnutiami predsedníctva. Predsedníctvo môže takéto rozhodnutie alebo opatrenie predsedu Komory zmeniť. Podpredsedovia zastupujú predsedu Komory v rozsahu určenom stavovským predpisom.”.

48.	 Doterajší text § 39 sa označuje ako odsek 1 a dopĺňa sa  odsekom 2, ktorý znie:
“(2) Ak má revízna komisia pochybnosti o súlade rozhodnutia alebo iného opatrenia predsedníctva  Komory s právnym predpisom, stavovským predpisom alebo uznesením konferencie advokátov, je oprávnená navrhnúť predsedníctvu Komory jeho zmenu alebo zrušenie.”.

49.	 § 40 vrátane nadpisu znie:
“ § 40

Disciplinárna komisia
	(1) Disciplinárna komisia 
a)	rozhoduje v disciplinárnych senátoch o disciplinárnych previneniach advokátov a advokátskych koncipientov,
b)	 volí zo svojich členov predsedu, ktorý riadi jej činnosť.
	(2) Predseda disciplinárnej komisie vymenúva z členov komisie predsedov a členov disciplinárnych senátov.”.

50.	 § 41 znie:
“§ 41

	(1) Stavovské predpisy Komory, uznesenia konferencie advokátov a uznesenia predsedníctva Komory prijaté v súlade s týmto zákonom sú pre advokátov a advokátskych koncipientov právne záväzné.
	(2) Podrobnosti o organizácii a činnosti Komory, o počte členov predsedníctva, revíznej komisie a disciplinárnej komisie, o organizácii a činnosti orgánov Komory a kancelárie Komory, upravuje organizačný poriadok a rokovací poriadok. Podrobnosti o voľbách upravuje volebný poriadok.”.

51.	 Za § 43 sa vkladá § 43a, ktorý znie:
“§ 43a

Advokátska skúška zložená do 31. decembra 1992 podľa zákona Českej národnej rady č. 128/1990 Sb. o advokacii sa považuje za advokátsku skúšku podľa tohto zákona.”.

52.	 Za § 51 sa vkladajú § 51a až 51g, ktoré znejú :
“§ 51a

	(1) Komora komerčných právnikov Slovenskej republiky zriadená zákonom Slovenskej národnej rady č. 129/1991 Zb. o komerčných právnikoch sa zlučuje s Komorou.
(2) Práva a povinnosti Komory komerčných právnikov Slovenskej republiky zriadenej zákonom Slovenskej národnej rady č. 129/1991 Zb. o komerčných právnikoch prechádzajú nadobudnutia účinnosti tohto zákona na Komoru.
	
§ 51b

(1) Komerčný právnik zapísaný do zoznamu komerčných právnikov vedenom podľa doterajších predpisov sa od nadobudnutia účinnosti tohto zákona stáva advokátom podľa tohto zákona. Komora ho zapíše do zoznamu do dvoch mesiacov od nadobudnutia účinnosti tohto zákona bez žiadosti. Jeho oprávnenie na poskytovanie právnych služieb do okamihu zápisu do zoznamu nie je týmto zákonom dotknuté.
	(2) Skúška komerčného právnika zložená podľa doterajších predpisov sa od nadobudnutia účinnosti tohto zákona považuje za advokátsku skúšku podľa tohto zákona. 
	(3) Advokát, ktorý bol ako komerčný právnik zapísaný do zoznamu podľa odseku 1, môže byť vykonávať obhajobu v trestnom konaní až po uplynutí šiestich mesiacov od nadobudnutia účinnosti tohto zákona.

§ 51c

(1) Právny čakateľ komerčného právnika zapísaný do zoznamu právnych čakateľov vedenom podľa doterajších predpisov sa od nadobudnutia účinnosti tohto zákona stáva advokátskym koncipientom podľa tohto zákona. Komora ho zapíše bez žiadosti do zoznamu do jedného mesiaca od nadobudnutia účinnosti tohto zákona.
	(2) Prax vykonávaná právnym čakateľom komerčného právnika podľa doterajších predpisov sa považuje za právnu prax advokátskeho koncipienta podľa tohto zákona.

§ 51d

(1) Disciplinárne opatrenie vyčiarknutia zo zoznamu komerčných právnikov uložené podľa doterajších predpisov sa považuje za disciplinárne opatrenie vyčiarknutia zo zoznamu advokátov podľa § 24 ods.2 písm. e) tohto zákona.
	(2) Návrh na začatie disciplinárneho konania podľa tohto zákona, ak došlo ku skutku, ktorý by mohol byť považovaný za disciplinárne previnenie podľa doterajších predpisov,  je oprávnený ako navrhovateľ podať iba predseda revíznej komisie na príslušný orgán Komory, a to v lehotách určených na  podanie návrhu na začatie disciplinárneho konania podľa doterajšieho predpisu.
(3) Disciplinárne konanie, ktoré bolo začaté podľa doterajších predpisov, sa dokončí podľa doterajších predpisov; pôsobnosť disciplinárneho orgánu podľa doterajších predpisov vykonáva príslušný orgán Komory.

§ 51e 

Právo dovolávať sa ochrany na súde toho, kto nebol podľa doterajších predpisov zapísaný do zoznamu komerčných právnikov, kto bol z tohto zoznamu podľa doterajších predpisov vyčiarknutý alebo komu bol podľa doterajších predpisov pozastavený výkon činnosti komerčného právnika, nie je týmto zákonom dotknuté.
	
§ 51f

Lehoty, ktoré začali plynúť podľa doterajších predpisov sa započítavajú do dôb alebo lehôt podľa § 3, § 5 ods.3, § 6 ods.1 písm. f).
	
§ 51g

(1) Komora zabezpečí zvolanie konferencie advokátov najneskôr do piatich mesiacov od nadobudnutia účinnosti tohto zákona, na ktorej sa zvolia nové orgány .
(2) Do zvolenia predsedníctva v lehote podľa odseku 1 vykonáva jeho právomoci predsedníctvo zložené z členov predsedníctva Komory a členov predsedníctva Komory komerčných právnikov Slovenskej republiky. Toto predsedníctvo zvolí zo svojich členov predsedu a podpredsedu Komory.
(3) Do zvolenia disciplinárnej komisie v lehote podľa odseku 1 vykonáva jej právomoci disciplinárna komisia zložená z členov disciplinárnej komisie a členov disciplinárnej komisie Komory komerčných právnikov Slovenskej republiky. Táto disciplinárna komisia zvolí zo svojich členov predsedu a podpredsedu disciplinárnej komisie.”.

53.	 Za § 53 sa vkladá § 53a, ktorý znie:
“§ 53a

Zrušuje sa zákon Slovenskej národnej rady č. 129/1991 Zb. o komerčných právnikoch v znení zákona  Národnej rady Slovenskej republiky č. 149/1994 Z. z.”.

Čl. II

Zákon č. 455/1991 Zb. o živnostenskom podnikaní (živnostenský zákon)  v  znení  zákona  č. 231/1992 Zb., zákona č. 600/1992 Zb., zákona Národnej rady Slovenskej republiky č. 132/1994 Z.z., zákona Národnej   rady  Slovenskej republiky  č. 200/1995 Z.z., zákona Národnej rady Slovenskej republiky č. 216/1995 Z.z.,  zákona Národnej rady Slovenskej republiky č. 233/1995 Z.z.,  zákona Národnej rady Slovenskej republiky č. 123/1996 Z.z.,  zákona Národnej rady Slovenskej republiky č. 164/1996 Z.z.,  zákona Národnej rady Slovenskej republiky č. 222/1996 Z.z.,  zákona Národnej rady Slovenskej republiky č. 289/1996 Z.z.,  zákona Národnej rady Slovenskej republiky č. 290/1996 Z.z.,  zákona č. 288/1997 Z.z., zákona č. 379/1997 Z.z., zákona č. 70/1998 Z.z., zákona  č. 76/1998 Z.z., zákona č. 126/1998 Z.z., zákona č. 129/1998 Z.z., zákona č. 140/1998 Z.z., zákona  č. 143/1998 Z.z., zákona  č. 144/1998 Z.z., zákona  č. 161/1998 Z.z., zákona č. 178/1998 Z.z., zákona  č. 179/1998 Z.z., zákona  č. 194/1998 Z.z., zákona č. 263/1999 Z.z., zákona č.264/1999 Z.z., zákona č. 119/2000 Z.z., zákona č. 142/2000 Z.z., zákona č. 236/2000 Z.z., zákona č. 238/2000 Z.z. a zákona č. 268/2000 Z.z.  sa dopĺňa takto:

1.	§ 3 ods. 2 sa dopĺňa písmenom z/, ktoré znie:
“z/ poskytovanie právnych služieb za odmenu.”.

2.	Za § 80b sa vkladá § 80ba, ktorý znie :
“§ 80ba
Prechodné ustanovenie účinné od 1. apríla 2001

Živnostenské oprávnenia, ktoré umožňujú poskytovanie právnych služieb za odmenu, zanikajú  dňom nadobudnutia účinnosti tohto zákona .”

Čl. III
Účinnosť

Tento zákon nadobúda účinnosť 1.apríla 2001.